Համերգի առաջին մասում բեմը տրամադրվել էր «Արաքս» երաժշտական խմբին, որն 2003 թ. ստեղծել են շնորհալի երաժիշտներ Տիգրան Տեր-Ստեփանյանն ու Վարդան Հովհաննիսյանը: Խումբը 2005 թվականին World fusion ազգագրական երաժշտության փառատոնի մրցանակակիր է: Բացի հիմնադիրներից, որոնց գերագույն նպատակը դուդուկի ներկայացնելն է եղել, խմբում ելույթ են ունենում ազգությամբ ռուս, հրեա և մեքսիկացի երաժիշտներ: Հենց այս համադրությունն էլ խումբն ավելի ուժեղ է դարձրել: Տիգրան Տեր-Ստեփանյանն արդիականացրել է հայկական երաժշտության նմուշները նոր գործիքավորվամբ` համատեղելով հայկական դուդուկն ու շվին արևմտյան դասական գործիքների հետ`ակուստիկ կիթառ, սրինգ, թավջութակ ու հարվածային գործիքներ: Երեկոյին հնչած Սայաթ-Նովայի, Կոմիտասի և այլոց ստեղծագործությունները դիտվեցին և ընդունվեցին մեծ հետաքրքրասիրությամբ: